b'\n_START_ARTICLE_\nVojni dopisnik\n_START_PARAGRAPH_\nVojni dopisnik je novinar, ki neposredno poro\xc4\x8da o dogajanju na boji\xc5\xa1\xc4\x8du. Da bi opravili svoje delo, vojni dopisniki namenoma odhajajo na najbolj nevarna obmo\xc4\x8dja na svetu. Da bi zagotovili obve\xc5\xa1\xc4\x8denost javnosti o kriznih razmerah, si prizadevajo priti \xc4\x8dim bli\xc5\xbeje kraju nasilja. S \xc4\x8dlanki, fotografijami, posnetki ali s televizijskimi poro\xc4\x8dili obve\xc5\xa1\xc4\x8dajo javnost. Biti vojni dopisnik je najnevarnej\xc5\xa1a zvrst novinarstva. Med najbolj nevarne vojne z najve\xc4\x8djim \xc5\xa1tevilom ubitih vojnih dopsinikov sodijo vojna v Iraku, vojna v Bosni in Hercegovini in vojna v Vietnamu._NEWLINE_Med znanimi vojnimi dopisniki lahko omenimo imena kot so Winston Churchill, Anthony Loyd, Ernest Hemingway, Peter Arnett, Joseph Kessel, George Orwell, Jack London, Albert Londres, Curzio Malaparte, Evelyn Waugh, Jean-Claude Guillebaud, Ryszard Kapu\xc5\x9bci\xc5\x84ski, Olivier Todd, Olivier Weber, Robert Fisk, Sydney Schanberg, njegove izku\xc5\xa1nje v vojni v Kambod\xc5\xbei med vojno v Vietnamu so bile podlaga filmu Polja smrti, Christiane Amanpour, John Simpson, Kate Adie, Michael Herr in drugi.\n_START_SECTION_\nSlovenski vojni dopisniki\n_START_PARAGRAPH_\nZnani slovenski vojni dopisniki in dopisnice so Tanja Stari\xc4\x8d, ki je 1991 dobila naziv Slovenka leta po zaslugi svojega poro\xc4\x8danja iz desetdnevne vojne v Sloveniji in vojne na Hrva\xc5\xa1kem, Marjan Jerman, ki je med jugoslovanskimi vojnami poro\xc4\x8dal tudi s srbskih polo\xc5\xbeajev na Hrva\xc5\xa1kem v \xc4\x8dasu etni\xc4\x8dnega \xc4\x8di\xc5\xa1\xc4\x8denja nesrbskega prebivalstva, Ervin Hladnik Milhar\xc4\x8di\xc4\x8d, ki je poro\xc4\x8dal iz vojn v Sloveniji, na Hrva\xc5\xa1kem in v Bosni za tednik Mladina, Valentin Areh, ki je do leta 1995 poro\xc4\x8dal z obmo\xc4\x8dij vojne na Hrva\xc5\xa1kem za Revijo Obramba in \xc4\x8dasnik Slovenec, nato za POP TV poro\xc4\x8dal iz BiH (1996), Izraela (1996, 1997), Kosova (1998, 1999), Makedonije (1999), \xc4\x8ce\xc4\x8denije (2000), Afganistana (2001), Iraka (2003) in s prizori\xc5\xa1\xc4\x8da teroristi\xc4\x8dnih napadov v Istanbulu (2004). Karmen \xc5\xa0vegl pa od leta 2001 deluje kot vojna dopisnica iz Palestine, Iraka, Egipta (2011), Libije (2011) in Sirije (2012) za RTV Slovenija.'